A historia de Rusia prencipia  con os eslavos orientals. Os pueblos eslavos apareixioron como grupo etnico en Europa entre os sieglos III y IV.[1] Establito y gubernato por os vikingos y os suyos descendients, o primer estato eslavo-oriental, a Rus de Kiev, surtió en o sieglo IX, y adoptó lo cristianismo d'o Imperio Bizantín en 988, prencipiando asinas a sintesi d'as culturas bizantina y eslava que definirba la cultura rusa d'os siguients mil anyos.[2] A Rus de Kiev se desintegró y as tierras fuoron dividitas entre chicotz estatos feudals. O succesor más poderoso estió lo Gran Ducato de Moscú, que estió a fuerza prencipal d'o proceso de reunificación rusa en a suya luita d'independencia en contra d'a Horda d'Oro. Moscú reunificó, china chana, os prencipatos rusos que la rodiaban y a la fin dominó lo legato cultural y politico d'a Rus de Kiev. En o sieglo XVIII, ya s'heba estendillato por meyo d'as conquiestas, as anexions y as exploracions y se transformó en o Imperio Ruso, que s'estendillaba dende Polonia dica l'ueste a l'ocián Pacifico. Rusia se convirtió en o país constituyent más gran d'a Unión Sovietica, o Estato socialista constitucional más gran d'o mundo y superpotencia mundial, dica la suya desaparición a la fin d'a Guerra Fría.